ANC SE TOWEROPLOSSING – WYSIG ARTIKEL 25 – Dr. Pieter Mulder
ANC SE TOWEROPLOSSING – WYSIG ARTIKEL 25
Posted on May 29, 2020 May 29, 2020 - 13:28
Leave a comment ANC SE TOWEROPLOSSING – WYSIG ARTIKEL 25 Leave a comment
(Voormalige parlementslid en Adjunk-Minister van Landbou.)
In baie toesprake was daar haat en wraak teen witmense. Omdat ANC leiers, veral in die Zuma-tydperk, hulle kiesers op 'n haat-dieet teen wittes gevoer het as 'n manier om hulle mislukkings weg te steek, is dit die gevolg.
As jy fyner geluister het, soek meeste van die sprekers egter net 'n kortpad uit armoede uit. Dit was desperate hulpkrete aan die regering om hulle armoede te verlig.
As enige persoon die keuse kry of hy/sy verniet 'n plaas of grond kan kry, wie sal "nee" sê? Daarom kan die verhore moeilik as 'n wetenskaplik korrekte referendum oor grond vir boerdery aktiwiteite gesien word.
In 'n onlangse landwye meningspeiling van die Instituut vir Rasse Verhoudinge is bevind dat swart mense glo werkskepping moet die regering se eerste prioriteit wees. Werkskepping en beter onderwys is deur 64% van die mense as hulle eerste en tweede prioriteite aangewys. Vinniger grondhervorming was tiende op die lys met 1% steun (IRR FreeFacts No2/2018 June p.6).
"Skielik" omdat die ANC vrees dat hulle swak in die verkiesing oor nege maande gaan vaar
Die toekoms sal wys dat die ANC se Nasionale Uitvoerende Komitee in hulle oorhaastige paniek, Ramaphosa geforseer het om 'n aankondiging te maak sonder dat hulle enigsins die gevolge van so 'n aankondiging deurdink het.
Daar is geen manier hoe die ANC "'n beter lewe vir almal gaan skep" sonder hoër ekonomiese groei en beduidende beleggings vanaf die buiteland nie.
Met grondonteiening sonder vergoeding stuur die ANC 'n boodskap na buite wat beleggings uit die buiteland totaal afskrik en alle ekonomiese groei gaan kelder. Dit gaan lei tot "'n slegter lewe vir almal in plaas van 'n beter lewe."
Omdat die regering telkens voor 'n verkiesing groot verwagtinge rondom grond skep. Na die verkiesing gebeur daar niks nie. Deurlopend word die wit boere en die grondwet dan geblameer vir die stadige vordering met grondherverdeling.
Die vorige Minister van Grondsake Nkwinti het erken dat nege uit elke tien grondoordragte misluk het en tans nie produktief is nie.
Deur die ANC se lomp werkswyse is dubbeld vir grond betaal. Na 'n suksesvolle grondeis koop die staat die plaas vir byvoorbeeld R5 miljoen. Tot 92% van die grondeisers het eerder kontant as die grond verkies. Dan moet die staat 'n verdere R5 miljoen kontant aan die grondeisers betaal. Die hele transaksie kos die staat nou R10 miljoen. Die duur grond bly egter in besit van die staat. So is daar tans meer as 4000 plase in staatsbesit.
In die ANC se Nasionale Ontwikkelingsplan, wat in 2012 by hulle Mangaung-kongres aanvaar is, word voorgestel (p.227) dat grondherverdeling op distriksvlak gedoen word. Boere en ander belanghebbendes van die distrik kom bymekaar en dui 20% grond aan waar swart boere in die distrik gevestig kan word. In meeste distrikte is daar 20% grond te koop of boere wat wil ophou boer. Die staat betaal 50% van die koste vir die 20% grond, die wit boere maak 'n bydrae en tree as mentors op vir die nuwe swart boere. Daardeur kry die 80% wit boere Swart Bemagtigingstatus wat beteken dat hulle eie grond hierna veilig is. Hoever hierdie voorstelle kan werk, weet ons nie want dit is nog nooit geïmplementeer nie.
Die fout rus dus vierkantig op die regering en die departement van Grondsake se skouers wat vir 24 jaar geld gemors het en talle voorstelle geïgnoreer het om die probleem aan te spreek.
Die ANC se eie paneel van kundiges, onder leiding van oud-president Kgalema Motlanthe, bevestig dat die fout hoofsaaklik by die regering en die Departement van Grondsake lê. In hulle verslag wys hulle daarop dat korrupsie, oneffektiewe amptenare, geen oordrag van eiendomsreg nie asook die bevoordeling van regeringslede die belangrikste probleme is.
Suid-Afrika kort baie meer suksesvolle swart kommersiële boere met titelaktes van hulle grond. Om daarin te slaag moet ons die ontwikkelde lande se patroon volg en nie dieselfde foute as baie Afrikastate maak nie.
Die ongeveer 34 000 wit en swart kommersiële boere produseer tans 95% van ons kos. Hulle is minder as 0,07% van die bevolking maar maak dat ons een van die min lande in Afrika is met voedselsekerheid. Hulle is die grootste werkskeppers vir veral ongeskoolde werkers en betaal salarisse aan ongeveer 800 000 mense. Met hulle aktiwiteite hou hulle die ekonomie van landelike dorpe aan die gang terwyl hulle terselfdertyd waardevolle buitelandse valuta vir Suid-Afrika verdien.
Op die harde manier gaan die ANC en die deelnemers aan die openbare verhore leer dat wysiging van die grondwet en die onteiening van grond nie die kortpad uit armoede is nie. Inteendeel. Die enigste kortpad uit armoede, is om die lotto te wen. Al die ander paaie neem tyd en sluit werkskepping, beleggings, titelaktes en harde werk in.